PIELIKUMS

Paraugs informācijas sniegšanai trešo valstu valstspiederīgajiem par personas datu apstrādi ieceļošanas/izceļošanas sistēmā

Ieceļošanas/izceļošanas sistēma (1) satur personas datu ierakstus par trešo valstu valstspiederīgajiem, kas dalībvalstu teritorijā (2) ierodas īstermiņa uzturēšanās nolūkā (ne vairāk kā 90 dienas jebkurā 180 dienu laikposmā). Sistēma sāka darboties [datums]. No šā datuma ieceļošanas/izceļošanas sistēmā tiek reģistrēta informācija par jūsu ieceļošanu dalībvalstu teritorijā un izceļošanu no tās un attiecīgā gadījumā informācija par to, vai jums ir atteikta ieceļošana.

Šajā nolūkā jūsu datus vāc un apstrādā [par apstrādi atbildīgās dalībvalsts iestādes] vārdā (pārzinis(-ņi)). Lūdzam skatīt zemāk norādīto kontaktinformāciju. Jūsu personas dati tiek apstrādāti robežu pārvaldības nolūkā, lai novērstu neatbilstīgu imigrāciju un atvieglotu migrācijas plūsmu pārvaldību. Tas ir nepieciešams saskaņā ar Regulu (ES) 2017/2226 (3), it īpaši saskaņā ar regulas II nodaļas 14., 16.–19. un 23. pantu un III nodaļu.

Kādi dati tiek vākti, reģistrēti un apstrādāti?

Veicot pārbaudes pie dalībvalstu ārējām robežām, jūsu personas datu vākšana ir obligāta, lai varētu izskatīt ieceļošanas nosacījumus. Tiek vākti un reģistrēti šādi personas dati:

1) ceļošanas dokumentā norādītie dati; kā arī

2) jūsu sejas attēla un pirkstu nospiedumu biometriskie dati (4).

Atkarībā no jūsu situācijas dati par jums tiek vākti arī no citiem avotiem, proti:

1) Vīzu informācijas sistēmas; jūsu personīgajā lietā iekļautajiem datiem; kā arī

2) Eiropas ceļošanas informācijas un atļauju sistēmas, it īpaši par jūsu ceļošanas atļaujas statusu un attiecīgā gadījumā par jūsu ģimenes locekļa statusu.

Kas notiks, ja nesniegsiet pieprasītos biometriskos datus?

Ja nesniegsiet pieprasītos biometriskos datus reģistrācijai, pārbaudei vai identifikācijai ieceļošanas/izceļošanas sistēmā, pie ārējām robežām jums tiks atteikta ieceļošana.

Kas var piekļūt jūsu datiem?

Dalībvalstis var piekļūt jūsu datiem robežu pārvaldības, robežšķērsošanas atvieglošanas, imigrācijas un tiesībaizsardzības nolūkos. Eiropols var arī piekļūt jūsu datiem tiesībaizsardzības nolūkos. Ievērojot stingrus nosacījumus, jūsu datus var arī nosūtīt dalībvalstij, trešai valstij vai starptautiskai organizācijai, kas minēta Regulas (ES) 2017/2226 (5) I pielikumā, atgriešanas (6) vai tiesībaizsardzības (7) nolūkā.

Jūsu dati tiks glabāti ieceļošanas/izceļošanas sistēmā uz šādu laiku, pēc tā tie tiks automātiski dzēsti (8):

1) ierakstus par katru ieceļošanas, izceļošanas vai ieceļošanas atteikuma ierakstu glabā trīs gadus, sākot no ieceļošanas, izceļošanas vai ieceļošanas atteikuma ieraksta datuma (9);

2) personas datni, kurā ir jūsu personas dati, glabā trīs gadus un vienu dienu, sākot no pēdējā izceļošanas ieraksta vai ieceļošanas atteikuma ieraksta datuma, ja minētajā laikposmā nav veikts neviens ieceļošanas ieraksts;

3) ja nav izceļošanas ieraksta, jūsu datus glabā piecus gadus, sākot no dienas, kad beidzas jūsu atļautās uzturēšanās termiņš.

Atlikušais atļautās uzturēšanās laiks un atļautā uzturēšanās termiņa pārsniegšana

Jums ir tiesības no robežsarga saņemt informāciju par jūsu atļautās uzturēšanās maksimālo atlikušo ilgumu dalībvalstu teritorijā. Jūs varat arī skatīt šo tīmekļa vietni [saite uz IIS publisko tīmekļa vietni] vai, ja pieejama, informāciju, izmantojot pie robežām uzstādīto aprīkojumu, lai pašrocīgi pārbaudītu jūsu atlikušo atļautās uzturēšanās laiku.

Ja esat pārsniedzis atļautās uzturēšanās laiku, jūsu dati tiks automātiski pievienoti identificēto personu sarakstam (atļauto uzturēšanās termiņu pārsniegušo personu sarakstam). Sarakstam var piekļūt kompetentās valsts iestādes. Ja esat iekļauts atļauto uzturēšanās termiņu pārsniegušo personu sarakstā, [dalībvalstīm jāpievieno informācija par sekām saistībā ar atļautā uzturēšanās termiņa pārsniegšanu] (10). Tomēr, ja varat kompetentajām iestādēm sniegt ticamus pierādījumus par to, ka atļauto uzturēšanās ilgumu pārsniedzāt neparedzamu un nopietnu notikumu dēļ, jūsu personas datus ieceļošanas/izceļošanas sistēmā var labot vai papildināt un jūs var svītrot no atļauto uzturēšanās termiņu pārsniegušo personu saraksta.

Jūsu tiesības attiecībā uz personas datu apstrādi

Jums ir šādas tiesības:

1) pieprasīt pārzinim piekļuvi datiem, kuri attiecas uz jums;

2) pieprasīt labot vai papildināt neprecīzus vai nepilnīgus datus, kuri attiecas uz jums; kā arī

3) pieprasīt, lai nelikumīgi apstrādāti personas dati, kuri attiecas uz jums, tiktu dzēsti vai to apstrāde tiktu ierobežota.

Ja vēlaties izmantot kādas no 1.–3. punktā minētajām tiesībām, jums jāsazinās ar zemāk norādīto datu pārzini vai datu aizsardzības speciālistu.

Kontaktinformācija

Datu pārzinis(-ņi): [datu pārzinis – adresi un kontaktinformāciju norāda dalībvalsts]. Datu aizsardzības speciālists(-i): [adresi un kontaktinformāciju norāda dalībvalsts].

Saskaņā ar pienākumu sadalījumu starp dalībvalstu iestādēm un iesaistītajām Eiropas aģentūrām varat iesniegt sūdzību:

[dalībvalsts] uzraudzības iestādē, kas atbild par jūsu datu apstrādi (piemēram, ja apgalvojat, ka tā ir nepareizi reģistrējusi jūsu datus): [jānorāda konkrēta dalībvalsts informācija – adrese un kontaktinformācija] Eiropas Datu aizsardzības uzraudzītājam jautājumos, kas saistīti ar datu apstrādi Eiropas aģentūrās: [jānorāda kontaktinformācija – adrese un kontaktinformācija]

[Dalībvalstu sniegta papildu informācija par datu subjektu tiesībām vai uzraudzības iestāžu palīdzības iespējām]. Papildu informāciju lūdzam skatīt ieceļošanas/izceļošanas sistēmas publiskajā tīmekļa vietnē [pievienot saiti/nosaukumu].

(1) Regula (ES) 2017/2226, ar ko izveido ieceļošanas/izceļošanas sistēmu (IIS), lai reģistrētu to trešo valstu valstspiederīgo ieceļošanas un izceļošanas datus un ieceļošanas atteikumu datus, kuri šķērso dalībvalstu ārējās robežas, un ar ko paredz nosacījumus piekļuvei IIS tiesībaizsardzības nolūkos, un ar ko groza Konvenciju, ar ko īsteno Šengenas nolīgumu, un Regulas (EK) Nr. 767/2008 un (ES) Nr. 1077/2011.

(2) Austrija, Beļģija, Bulgārija, Čehijas Republika, Dānija, Francija, Grieķija, Igaunija, Islande, Itālija, Latvija, Lietuva, Lihtenšteina, Luksemburga, Malta, Nīderlande, Norvēģija, Polija, Portugāle, Rumānija, Slovākija, Slovēnija, Somija, Spānija, Šveice, Ungārija, Vācija un Zviedrija.

(3) Eiropas Parlamenta un Padomes Regula (ES) 2017/2226 (2017. gada 30. novembris), ar ko izveido ieceļošanas/izceļošanas sistēmu (IIS), lai reģistrētu to trešo valstu valstspiederīgo ieceļošanas un izceļošanas datus un ieceļošanas atteikumu datus, kuri šķērso dalībvalstu ārējās robežas, un ar ko paredz nosacījumus piekļuvei IIS tiesībaizsardzības nolūkos, un ar ko groza Konvenciju, ar ko īsteno Šengenas nolīgumu, un Regulas (EK) Nr. 767/2008 un (ES) Nr. 1077/2011 (OV L 327, 9.12.2017., 20. lpp.).

(4) Lūdzam ņemt vērā, ka ieceļošanas/izceļošanas sistēmā tiks glabāti arī to trešo valstu valstspiederīgo pirkstu nospiedumu dati, kuriem nav vajadzīga vīza, lai ieceļotu Šengenas zonā, un vienkāršota tranzīta dokumentu turētāji. Ja ieceļošanai Šengenas zonā jums ir vajadzīga vīza, jūsu pirkstu nospiedumi jau būs saglabāti Vīzu informācijas sistēmā kā daļa no jūsu datnes un netiks atkārtoti saglabāti ieceļošanas/izceļošanas sistēmā.

(5) ANO organizācija, Starptautiskā Migrācijas organizācija (IOM) vai Starptautiskā Sarkanā Krusta komiteja.

(6) Regulas 41. panta 1. un 2. punkts un 42. pants.

(7) Regulas 41. panta 6. punkts.

(8) Ja uz jums attiecas vīzas prasība, jūsu pirkstu nospiedumi netiks glabāti ieceļošanas/izceļošanas sistēmā, jo tie jau tiek glabāti Vīzu informācijas sistēmā.

(9) Attiecībā uz trešo valstu valstspiederīgajiem, kas ir mobilu ES, EEZ vai Šveices pilsoņu (t. i., ES EEZ vai Šveices pilsoņu, kuri ceļo uz valsti, kas nav viņu valstspiederības valsts, vai jau tur uzturas) ģimenes locekļi un kuri pavada ES, EEZ vai Šveices pilsoni vai pievienojas tam, katru ieceļošanas, izceļošanas vai ieceļošanas atteikuma ierakstu glabā vienu gadu pēc izceļošanas ieraksta vai ieceļošanas atteikuma ieraksta datuma.

(10) Atļautās uzturēšanās ilguma aprēķināšana un brīdinājumu ģenerēšana dalībvalstīm, kad atļautā uzturēšanās ir beigusies, neattiecas uz trešo valstu valstspiederīgajiem, kuri ir mobilu ES, EEZ vai Šveices pilsoņu (t. i., ES EEZ vai Šveices pilsoņu, kas ceļo uz valsti, kura nav viņu valstspiederības valsts, vai jau tur uzturas) ģimenes locekļi un kuri pavada ES, EEZ vai Šveices pilsoni vai pievienojas tam.